L'Oficina de Gestió Empresarial (OGE) ha participat en nom del Departament d'Empresa i Coneixement de la Generalitat en la primera visita d'intercanvi de bones pràctiques organitzada per l'ajuntament de Florència en el marc del projecte Interreg Europa PURE COSMOS.
En el transcurs de la trobada, que va tenir lloc els dies 23 i 24 de febrer a la ciutat italiana, s'hi van presentar diverses bones pràctiques i models de Finestreta única empresarial (FUE) implementats en diversos països europeus.
L'Oficina de Gestió Empresarial (OGE) del Departament d'Empresa i Coneixement, va presentar el model de Finestreta Única Empresarial implantat a Catalunya, davant de les autoritats i responsables de les entitats municipals i regionals participants: l'Ajuntament de Gènova (IT), l'Ajuntament de Florència (IT), les autoritats locals de l'Agència de Desenvolupament de l'estat de Tessalònica (ANATOLIKI SA) (GR) i la Regió d'Ústí (CZ).
Per la seva banda, la regió de la Toscana i l'ajuntament de Florència, així com la resta d'autoritats participants, van presentar els models FUE i metodologies que han implementat en els seus respectius territoris.
El programa Interreg Europa PURE COSMOS ofereix l'oportunitat de compartir idees i experiències sobre les polítiques públiques.
Això ha d'ajudar les administracions públiques locals i regionals de tot Europa a desenvolupar i oferir millors polítiques d'inversió.
Concretament, PURE COSMOS se centra en el paper que les administracions públiques poden exercir en la millora de la competitivitat de les PIME.
Per tal d'assolir aquest objectiu, afavoreix que el clima de negocis sigui transparent i fiable, dóna suport a les necessitats de les PIME i promou la modernització dels serveis públics.
El 4 i el 5 d'abril Barcelona acollirà una nova sessió d'avaluació d'experts europeus sota el lema " la finestreta única: un enfocament coordinat i centralitzat de les administracions catalanes per a la gestió eficient dels serveis de suport a les PIME ".
Aquest tema forma part dels 16 principis i bones pràctiques europees que han detectat els socis participants en el projecte PURE COSMOS.
La participació està oberta a les principals entitats i organitzacions representants del teixit empresarial, com les entitats i organitzacions representants de les administracions locals que, conjuntament amb el Departament d'Empresa i Coneixement, col·laboren en la planificació i comunicació del model de Finestreta única empresarial (FUE) a Catalunya.
La Generalitat, com a entitat organitzadora, ha proposat les següents qüestions d'estudi:
- Coneixeu alguna regió, ciutat o qualsevol altre nivell d'administració que hagi implementat un sistema de Finestreta única empresarial on els emprenedors poden trobar tota la informació relacionada als tràmits i procediments necessaris per a iniciar una activitat econòmica?
- Coneixeu altres experiències en què existeixi una coordinació entre diferents nivells d'administració per tal que les empreses només donin a l'Administració la seva informació bàsica una sola vegada.
- Com podem millorar els serveis digitals que la plataforma de la FUE ofereix als empresaris?
Quin tipus de nous serveis s'hi han d'incloure?
- Com podem fer que els empresaris coneguin millor els serveis que els oferim?